Document ID: /fineweb-2-swissfilter-quality_10-filterrobots/filtered/02818.jsonl.gz/101

Spoznaja, koja se više nije mogla tajiti, da je zapravo riječ o oproštajnom nastupu dugogodišnje voditeljice misijskih zborova i pjevačkih skupina u HKM St. Gallen, prof. Dragice Bošnjak, snažno je i na svim razinama prožimala ovogodišnji Božićni koncert, koji je održan u subotu, 17. prosinca 2016. u župnoj crkvi sv. Martina u Bruggen-u.
Upućeniji su, svjesni snažne i razložne privrženosti pojedinih misijskih skupina njihovoj dugogodišnjoj voditeljici, potajice strahovali za umjetničku razinu – veoma zahtjevnog – prigodnog programa. No, čini se da je upravo ta činjenica dodatno potakla sudionike da dadnu sve od sebe, kako bi ovaj oproštajni koncert s njhovom omiljenom voditeljicom ostao svima – djelatnim sudionicima u programu i slušateljima – u nezaboravnoj uspomeni. I sve je bilo zaista na iznimno visokoj umjetničkoj i organizacijskoj razini: solisti, glazbenici, pjevači, slušatelji … Kao da su se natjecali tko će ovaj iznimni dan i događaj učiniti sadržajnijim, toplijim i nezaboravnijim.
Taj stvaralački naboj se posebno osjećao u djevojaka i dječice kojima je prof. Bošnjak bila puno više od puke učiteljice lijepoga pjevanja. Djevojke su, svoj bogati višejezični program, oplemenjen iznimnim solističkim dionicama, otpjevale na veoma visokoj glazbenoj razini. Slušatelji su posebno burno pozdravili domoljubni dio njihova programa.
Veoma zapažen i uspješan nastup imao je i veliki mjesoviti zbor. Članovi maloga zbora, po uzoru na svoje starije uzore, postupno dozrijevaju i iz godine u godinu postaju sve bolji. Tamburaški sastavi Ševa pod ravnanjem dr. Anđelka Krčmara i Hrvatski korjeni pod umjetničkim vodstvom Damira Kovačevića, svojom su glazbenom osebujnošću znatno obogatili predblagdanski prigodni program. Dragica je, svojim vjernim suradnicima i slušateljima, uzvratila na najljepši mogući način – maestralnom vokalnom izvedbom božićnih uspavanki skladateljskih veličina kakve su: Max Reger, Franz Schubert i Johannes Brahms… Vrijedne umjetničke kamenčiće u velčanstveni programski mozaik te večeri su također ugradili maestro Hoze Munhoz i Mia Paurević orguljskom pratnjom pojedinih glazbenih točaka. Neposredno nakon koncerta, toplih oproštajnih riječi, cvijeća, darova i suza, uslijedio je tradicijski domjenak u velikoj dvorani župnoga središta sv. Martina u Bruggenu.
Ovom prigodom iskreno zahvaljujemo našoj dugogodišnjoj misijskoj suradnici prof. Dragici Bošnjak, na svemu dobrom što je učinila za hrvatsku katoličku zajednicu u Švicarskoj i u HKM St. Gallen – za sve lijepe trenutke koje nam je, tijekom punih 11 godina predana i sustavna rada, podarila. Od srca joj želimo istinski uspjeh na novom radnom mjestu u Glazbenoj školi u Abtwilu, dobro zdravlje, Božji blagoslov i svaku sreću u njezinu profesionalnom i privatnom životu.
{gallery}stories/foto/drustvo/misije/sg/bozicni_koncert_sg_2016{/gallery}